VENDIM
Nr. 263, datë 12.5.2021
PËR MIRATIMIN E RREGULLORES PËR KLASIFIKIMIN E INFORMACIONIT “SEKRET SHTETËROR”
Në mbështetje të nenit 100 të Kushtetutës dhe të neneve 9 e 31, të ligjit nr. 8457, datë 11.2.1999, “Për informacionin e klasifikuar “Sekret shtetëror”, të ndryshuar, me propozimin e Kryeministrit, Këshilli i Ministrave 
VENDOSI:
1. Miratimin e rregullores për klasifikimin e informacionit “Sekret shtetëror”, sipas tekstit që i bashkëlidhet këtij vendimi.
2. Vendimi nr. 123, datë 15.3.2001, i Këshillit të Ministrave, “Për rregullat e procesit të klasifikimit të sekretit shtetëror, procedurat që përdoren për identifikimin e tij dhe të delegimit të autoritetit të klasifikimit”, të ndryshuar, shfuqizohet.
Ky vendim hyn në fuqi pas botimit në Fletoren Zyrtare.
ZËVENDËSKRYEMINISTËR
Erion Braçe
RREGULLORE

PËR KLASIFIKIMIN E INFORMACIONIT “SEKRET SHTETËROR”

KREU I

DISPOZITA TË PËRGJITHSHME

Neni 1

Qëllimi dhe objekti

1. Dispozitat e përcaktuara në këtë rregullore kanë për qëllim disiplinimin, mbrojtjen e informacionit të klasifikuar dhe përcaktimin e rregullave për ministritë dhe institucionet shtetërore, të cilat trajtojnë informacion të klasifikuar.

2. Objekti i kësaj rregulloreje është përcaktimi i procedurave që duhet të zbatojnë ministritë dhe institucionet shtetërore për klasifikimin e informacionit “Sekret shtetëror
”. 

Neni 2

Fusha e zbatimit

Kjo rregullore është e detyrueshme për t’u zbatuar nga ministritë dhe institucionet shtetërore, të cilat prodhojnë informacione që lidhen me sigurimin kombëtar dhe që duhet të klasifikohen “Sekret shtetëror”.

Neni 3

Përkufizime

1. “Klasifikim” është procesi përmes të cilit informacionit i përcaktohet niveli i klasifikimit dhe afati i ruajtjes së këtij klasifikimi
, në përputhje me aktet ligjore në fuqi.

2. “Sekret shtetëror” do të thotë informacioni i klasifikuar sipas ligjit, ekspozimi i paautorizuar i të cilit mund të rrezikojë sigurimin kombëtar.

3. “Informacion i klasifikuar” është çdo dokument a material, pavarësisht nga forma, natyra ose mënyra e transmetimit të tij, i përgatitur ose që përgatitet, për të cilin është vendosur një nivel i caktuar i klasifikimit në interes të sigurimit kombëtar dhe në pajtim me legjislacionin në fuqi, që kërkon mbrojtje ndaj çdo shkeljeje, shkatërrimi, përvetësimi, përhapjeje, humbjeje ose aksesi nga ndonjë individ i paautorizuar ose çdo lloj tjetër komprometimi sigurie.

4. “Materiali i klasifikuar” përfshin dokumentet, makineritë, pajisjet, armatimet dhe komponentët e tyre të prodhuara ose në proces prodhimi, të klasifikuara të tilla sipas legjislacionit në fuqi.

5. “Siguria kombëtare” është tërësia e veprimeve shtetërore, që synon mbrojtjen e lirisë dhe të mirëqenies së qytetarëve, duke garantuar mbrojtjen e vendit, parimet e vlerat kushtetuese, sigurinë ekonomike, energjetike, ushqimore, kibernetike, mjedisore, si dhe marrëdhëniet me jashtë të Republikës së Shqipërisë.

 6. “Autoritet Klasifikues” është Presidenti, Kryeministri dhe çdo drejtues institucioni i autorizuar nga Kryeministri apo që e ka marrë këtë të drejtë me anë të delegimit.

7. “Komisioni për Klasifikimin ‘Sekret shtetëror’ të Informacionit” (në vijim “Komisioni”) ngrihet dhe drejtohet nga Autoriteti Klasifikues. 

KREU II

AUTORITETI KLASIFIKUES DHE DELEGIMI I TIJ

Neni 4

Autoriteti Klasifikues

1. Autoriteti për klasifikimin e informacionit mund të ushtrohet vetëm nga: 

a) Presidenti;

b) Kryeministri.

2. Drejtuesit e ministrive ose të institucioneve të tjera shtetërore bëhen Autoriteti Klasifikues vetëm me autorizim të Kryeministrit.

3. Çdo institucion shtetëror, kur e gjykon se aparati dhe strukturat në varësi të tij prodhojnë informacion që lidhet me sigurimin kombëtar dhe që duhet të klasifikohet “Sekret shtetëror”, i paraqet kërkesë Drejtorisë së Sigurimit të Informacionit të Klasifikuar, me qëllim që titullari i institucionit të pajiset nga Kryeministri me autorizimin “Autoritet Klasifikues”. 

4. Drejtoria e Sigurimit të Informacionit të Klasifikuar shqyrton kërkesën e paraqitur nga institucioni dhe, kur e gjen të bazuar në ligj dhe në aktet nënligjore, i propozon Kryeministrit lëshimin e autorizimit “Autoritet Klasifikues” për titullarin e institucionit. 

5. Në rast se kërkesa nuk gjendet e bazuar në ligj, Drejtoria e Sigurimit të Informacionit të Klasifikuar i kthen përgjigje institucionit brenda 10 (dhjetë) ditëve kalendarike, duke i shpjeguar arsyet e mospranimit të kërkesës. Institucioni ka të drejtën e ankimit te Kryeministri, i cili vendos.

6. Drejtuesi i institucionit, që ka marrë autorizimin nga Kryeministri “Autoritet Klasifikues”, ka të drejtë të kryesojë Komisionin
 dhe të klasifikojë informacionin që prodhon aparati dhe të gjitha strukturat në varësi të tij. 

Neni 5

Delegimi i Autoritetit Klasifikues

1. Drejtuesi i institucionit, i cili ka marrë autorizimin “Autoritet Klasifikues” nga Kryeministri, në raste të veçanta, mund t’ia delegojë këtë të drejtë me shkrim funksionarëve të lartë brenda institucionit për të kryesuar Komisionin. 

2. Drejtoria e Sigurimit të Informacionit të Klasifikuar mban Regjistrin Shtetëror të Informacionit të Klasifikuar, ku regjistrohen të gjithë titullarët e institucioneve që kanë marrë autorizimin nga Kryeministri “Autoritet Klasifikues” ose e kanë fituar këtë të drejtë me anë të delegimit.

KREU III

KRIJIMI, PËRBËRJA DHE FUNKSIONIMI I KOMISIONIT TË KLASIFIKIMIT TË INFORMACIONIT “SEKRET SHTETËROR’’

Neni 6

Krijimi dhe përbërja e Komisionit të Klasifikimit të Informacionit “Sekret shtetëror”

1. Në çdo institucion shtetëror krijohet Komisioni për Klasifikimin e Informacionit “Sekret shtetëror”. 

2. Komisioni krijohet vetëm në aparatin e institucionit që ka marrë të drejtën e klasifikimit origjinal.

3. Kryetari i Komisionit është “Autoriteti Klasifikues”. 

4. Numri i anëtarëve të Komisionit duhet të jetë jo më pak se 7 (shtatë) persona, gjithmonë tek, ku njëri është sekretar. 

5. Komisioni mblidhet kur janë të pranishëm shumica e anëtarëve dhe merr vendim me shumicën e anëtarëve të pranishëm.

6. Urdhri për krijimin e Komisionit përmban funksionet organike të secilit anëtar.

Neni 7

Vendimi për listën e informacioneve të klasifikuara “Sekret shtetëror”

1. Komisioni shqyrton informacionet e propozuara për klasifikim dhe vendos për informacionin që duhet klasifikuar, rivlerësuar, nivelin e klasifikimit dhe afatin e ruajtjes së klasifikimit. Në përfundim të shqyrtimit të informacionit të propozuar për klasifikim, sekretari i komisionit harton vendimin për listën e informacioneve të klasifikuara “Sekret shtetëror” në institucion dhe strukturat e varësisë, ku përcaktohet emërtimi i informacionit, niveli i klasifikimit dhe afati i ruajtjes së klasifikimit.

2. Vendimi për listën e informacioneve të klasifikuara “Sekret shtetëror” në institucion dhe në strukturat e varësisë nënshkruhet nga Autoriteti Klasifikues dhe anëtarët e Komisionit. 

3. Çdo anëtar i Komisionit ka të drejtën e votës “pro” ose “kundër”. Anëtari, i cili voton “kundër”, duhet të paraqesë me shkrim arsyet e votimit “kundër”.

4. Informacioni në bazë të përmbajtjes, vlerave dhe të interesit shtetëror, klasifikohet në njërin nga katër nivelet e mëposhtme: 
a) “Tepër sekret”;

b) “Sekret”;

c) “Konfidencial”;

ç) “I kufizuar”.

5. Për përcaktimin e “Sekretit shtetëror” nuk do të përdoret asnjë term tjetër.

6. Një kopje e vendimit për listën e informacioneve të klasifikuara “Sekret shtetëror” i dërgohet Drejtorisë së Sigurimit të Informacionit të Klasifikuar brenda 10 (dhjetë) ditëve kalendarike nga miratimi i saj.

Neni 8

Afati i ruajtjes së klasifikimit

1. Në përcaktimin e afatit të ruajtjes së klasifikimit të merret për bazë pasoja që mund t’i sjellë sigurimit kombëtar ekspozimi i tij.

2. Afati i ruajtjes së klasifikimit fillon nga data e krijimit të informacionit të klasifikuar.

3. Me mbarimin e afatit të ruajtjes së klasifikimit, informacioni i klasifikuar “Sekret shtetëror” nuk do të konsiderohet dhe të trajtohet si i deklasifikuar (i zakonshëm), por duhet t’i nënshtrohet procesit të deklasifikimit dhe zhvlerësimit.

KREU IV

LISTA E INFORMACIONEVE TË KLASIFIKUARA “SEKRET SHTETËROR”

Neni 9

Klasifikimi i informacionit sipas listës së informacionit 
të klasifikuar “Sekret shtetëror”

1. Lista e informacioneve të klasifikuara “Sekret shtetëror” në institucion dhe në strukturat e varësisë duhet të njihet nga të gjithë nëpunësit/punonjësit që prodhojnë dhe administrojnë informacion të klasifikuar. Çdo informacion i klasifikuar “Sekret shtetëror” të prodhohet vetëm duke u bazuar në këtë listë.

2. Një dokument apo material, që të konsiderohet e trajtohet si informacion i klasifikuar “Sekret shtetëror”, duhet të ndodhet në listën e informacioneve të klasifikuara “Sekret shtetëror” të institucionit dhe të strukturave në varësi. 

3. Institucionet shtetërore, që nuk kanë listë të informacioneve të klasifikuara “Sekret shtetëror”, kur marrin një kërkesë të klasifikuar, përgjigjen gjithashtu duhet ta kenë të klasifikuar. Në këtë rast niveli i klasifikimit dhe afati i ruajtjes së klasifikimit të këtij informacioni duhet të jetë i njëjtë me informacionin e ardhur dhe duhet prodhuar e administruar, sipas legjislacionit në fuqi për informacionin e klasifikuar.

4. Përkthimi, riprodhimi dhe fragmentizimi i një informacioni të klasifikuar përmban të gjitha shenjëzimet e tij dhe trajtohet si i tillë.

Neni 10

Ndryshimi i listës së informacioneve të klasifikuara “Sekret shtetëror”

1. Lista e informacioneve të klasifikuara “Sekret shtetëror” ndryshohet në vazhdimësi, duke ndjekur procedurën përkatëse të parashikuar në këtë rregullore dhe duke njoftuar DSIK-në.

2. Kur një informacion është i klasifikuar, e gjithë praktika ku bën pjesë ai trajtohet në nivelin e këtij informacioni. Informacioni i paklasifikuar, pjesë e kësaj dosjeje, mund të shfrytëzohet me miratim të titullarit.

3. Kur në një praktikë ndodhen një ose disa informacione të klasifikuara “Sekret shtetëror”, e gjithë praktika konsiderohet e klasifikuar dhe merr nivelin me të lartë të klasifikimit të informacionit që ndodhet në të. 
Neni 11

Llojet e informacionit, objekt i klasifikimit

1. Informacioni që lidhet me sigurimin kombëtar i nënshtrohet procesit të klasifikimit, sipas përcaktimeve të legjislacionit në fuqi për informacionin e klasifikuar. Objekt i procesit të klasifikimit janë: 

a) raportet, analizat, informacionet etj. në mbledhjet e Këshillit të Sigurimit Kombëtar dhe të komisioneve të Kuvendit të Shqipërisë;

b) raportet, analizat, informacionet etj., në takimet dypalëshe ose shumëpalëshe me delegacionet e shteteve të huaja të strukturave shtetërore;

c) veprimtaria e shërbimeve informative dhe e institucioneve të tjera që u njihet me ligj e drejta e ushtrimit të kësaj veprimtarie, ku ekspozohen format e metodat e punës;
ç) burimet e informacionit në shërbimet informative dhe në strukturat e tjera parandaluese, gjurmuese e zbuluese;

d) dokumentacioni i krijuar nga strukturat shtetërore gjatë veprimtarisë informuese, parandaluese, gjurmuese dhe zbuluese;
dh) planet ushtarake, programet, hartat, planimetritë dhe informacione të tjera ushtarake që përmbajnë të dhëna me rëndësi operative e strategjike;

e) informacionet për planet e mbrojtjes me rëndësi strategjike dhe kapacitetet e Forcave të Armatosura;

ë) informacioni që lidhet me ndërtimin e përdorimin e materialeve kriptografike, çelësat kriptografikë të të gjitha formave, algoritmet, publikimet, modulet, pajisjet dhe sistemet kriptografike, të përdorura për mbrojtjen kriptografike të informacionit të klasifikuar;

f) vlerësimet strategjike të Forcave të Armatosura për kërcënimet, rreziqet dhe masat për përballimin e tyre;

g) informacionet për gatishmërinë luftarake, pajisjen, modernizimin, kompletimin me forca, mjete të Forcave të Armatosura;

gj) çështjet kriptologjike, shkencore, teknologjike dhe ekonomike;

h) informacionet lidhur me substancat e ndryshme kimike, biologjike, nukleare të rrezikshme për jetën dhe mjedisin;

i) planimetritë, skemat dhe projektet për objektet e rëndësisë së veçantë dhe të infrastrukturës kritike;

j) planet për sigurimin e personaliteteve të larta shtetërore të vendit dhe të huaj;

k) programi për mbrojtjen e dëshmitarëve dhe të bashkëpunëtorëve të drejtësisë;

l) sasia në prerje dhe vlera e stokut të kartëmonedhës dhe të monedhës metalike kombëtare;

ll) veprimtaria e përgjimit parandalues të telekomunikimeve;

m) informacioni që lidhet me kërcënimet, dobësitë, riskun, incidente sigurie të sistemeve/pajisjeve që trajtojnë informacion të klasifikuar;

n) informacioni që lidhet me gjendjen, kapacitetet, operimin dhe vlerësimin e sigurisë së sistemeve/pajisjeve që trajtojnë informacion të klasifikuar;

nj) planet dhe skemat e sigurisë fizike të zonave të sigurisë për informacionin klasifikuar;

o) planet e evakuimit të informacionit të klasifikuar “Sekret shtetëror” të NATO-s, Bashkimit Evropian, shteteve dhe organizatave të tjera ndërkombëtare;

p) pajisjet, fjalëkalimet, kodet dhe mediat kompjuterike që ruajnë informacion të klasifikuar;

q) tabela e organizimit të pajisjeve (në vijim “TOP”) dhe struktura e institucioneve të inteligjencës;

r) shërbimet, punët, mallrat, që kanë lidhje me sigurimin e informacionit të klasifikuar “Sekret shtetëror” të NATO-s, Bashkimit Evropian, shteteve dhe organizatave të tjera ndërkombëtare, kontratat në funksion të tyre dhe dokumentacioni për kontratat e klasifikuara.

rr) regjistrat dhe librat për informacionin e klasifikuar “Sekret shtetëror”, pas plotësimit të tyre. 

2. Komisioni për klasifikimin “Sekret shtetëror” të informacioneve ka të drejtë të shqyrtojë dhe të vendosë për klasifikimin e informacioneve edhe për çështje që nuk janë parashikuar në pikën 1, të këtij neni, por që lidhen me sigurinë kombëtare.

KREU V

KLASIFIKIMI I PREJARDHUR DHE PROPOZIMET

PËR KLASIFIKIM

Neni 12

Klasifikimi i prejardhur
1. Klasifikimi i prejardhur është përcaktimi që informacioni në thelb është i njëjtë me informacionin e klasifikuar më parë.

2. Informacioni i klasifikuar gjatë administrimit nga personat e autorizuar mund të gjenerohet në forma të tjera, por gjithmonë duke ruajtur të gjitha shenjëzimet e informacionit të parë.

Neni 13

Propozimi i shtetasve

1. Çdo shtetas apo nëpunës i Republikës së Shqipërisë, kur çmon se një informacion i caktuar nën kontrollin e shtetit ose jashtë tij ka vlerat e nevojshme për t’u klasifikuar, i propozon institucionit përkatës klasifikimin e tij.

2. Ky institucion vendos brenda 10 (dhjetë) ditëve kalendarike, nëse informacioni do të klasifikohet ose jo dhe njofton shtetasin apo nëpunësin për vendimin e marrë.

Neni 14

Propozimi i strukturave shtetërore

1. Strukturat në varësi të institucionit, në qendër dhe bazë, i propozojnë Komisionit llojet e informacionit që gjykojnë se duhen klasifikuar “Sekret shtetëror”, ku përcaktojnë emërtimin e informacionit, nivelin e klasifikimit dhe afatin e ruajtjes së klasifikimit.

2. Komisioni për klasifikimin “Sekret shtetëror” të informacionit, brenda 30 (tridhjetë) ditëve kalendarike, merr në shqyrtim propozimet e bëra për klasifikim nga strukturat e varësisë dhe vendos nëse duhen klasifikuar apo jo. 

KREU VI

NDALIMET E KLASIFIKIMIT TË INFORMACIONIT DHE HEQJA

E TYRE NGA LISTA

Neni 15

Ndalimet e klasifikimit

1. Autoriteteve klasifikuese u ndalohet të klasifikojnë informacion që nuk lidhet me sigurimin kombëtar.

2. Ndalohet klasifikimi i një informacioni kur ai bëhet, me qëllim që:

a) të fshehë dhunimin e ligjeve, paefektshmërinë apo gabimet e administratës;

b) t’i privojë të drejtën e njohjes një personi, organizate apo institucioni;

c) të pengojë apo të vonojë dhënien e informacionit që nuk kërkon mbrojtje në interes të sigurimit kombëtar.

Neni 16

Roli i DSIK-së në procesin e klasifikimit

1. Në rast se një institucion shtetëror klasifikon informacione në kundërshtim me dispozitat ligjore për informacionin e klasifikuar “Sekret shtetëror”, drejtori i Drejtorisë së Sigurimit të Informacionit të Klasifikuar (DSIK) i kërkon Autoritetit Klasifikues, që: 

a) të heqë ose të shtojë nga lista e informacioneve të klasifikuara të institucionit informacionet e klasifikuara në kundërshtim me ligjin;

b) të ndryshojë nivelin e klasifikimit të informacioneve;

c) të ndryshojë afatin e ruajtjes së klasifikimit të informacioneve.

2. Në rast mosmarrëveshje ndërmjet Autoritetit Klasifikues dhe drejtorit të DSIK-së, vendos Kryeministri.

KREU VII

SHENJËZIMET E INFORMACIONIT TË KLASIFIKUAR “SEKRET SHTETËROR”

Neni 17

Shenjëzimet e informacionit të klasifikuar “Sekret shtetëror”

1. Informacioni i klasifikuar “Sekret shtetëror”, që të identifikohet si i tillë, duhet të përmbajë këto shenjëzime: 

a) stemën e Republikës së Shqipërisë;

b) intestimin “Republika e Shqipërisë”;

c) emërtimin e institucionit shtetëror dhe të strukturës përkatëse (nëse ka të tillë);

ç) numrin e regjistrit (protokollit) të korrespondencës (në anën e majtë);

d) nivelin e klasifikimit (në anën e djathtë);

dh) afatin e ruajtjes së klasifikimit (në anën e djathtë);

e) numrin e kopjes (në anën e djathtë);

ë) vendin dhe datën (në anën e djathtë);

f) lëndën;

g) adresën e korrespondentit;

gj) emrin e mbiemrin e personit që nënshkruan informacionin dhe nënshkrimin e tij;

h) vulën e institucionit prodhues.

2. Në fundin e kopjes së informacionit që qëndron në Zyrën e Informacionit të Klasifikuar, në anën e majtë, shkruhen edhe shenjëzimet e mëposhtme: 

a) konceptoi;

b) printoi;

c) eprori më i afërt (përgjegjës sektori, kryetar dege etj.);

ç) eprori direkt (drejtor departamenti, drejtorie etj.);

d) numri i kopjeve të prodhuara;

dh) numri i lidhjeve për çdo kopje (nëse ka).

3. Niveli i klasifikimit në çdo informacion të klasifikuar vendoset në fundin e faqes së parë, si dhe në fillimin e fundin e çdo faqeje pasardhëse.

4. Informacionet e klasifikuara, që krijohen, qarkullojnë dhe administrohen vetëm brenda ministrisë apo institucionit, kanë të gjitha shenjëzimet identifikuese të informacioneve të klasifikuara që dërgohen apo hyjnë në ministri apo institucion e janë në përputhje me modelin e përcaktuar nga DSIK-ja.

KREU VIII

SHKELJET E SIGURISË

Neni 18

Shkeljet e sigurisë

1. Moszbatimi i kërkesave të përcaktuara në këtë rregullore përbën shkelje sigurie për informacionin e klasifikuar “Sekret shtetëror”.

2. Shkeljet e sigurisë të rënda në moszbatimin e kësaj rregulloreje konsiderohen:

a) miratimi i listës së informacioneve të klasifikuara “Sekret shtetëror” në kundërshtim me procedurat e përcaktuara në këtë rregullore;

b) klasifikimi i informacioneve që nuk kanë lidhje me sigurimin kombëtar;

c) klasifikimi me qëllim fshehjen e dhunimit të ligjeve, paefektshmërinë apo gabimet e administratës, t’i privojë të drejtën e njohjes një personi, organizate apo institucioni, të pengojë apo të vonojë dhënien e informacionit që nuk kërkon mbrojtje në interes të sigurimit kombëtar;

ç) prodhimi i një informacioni të klasifikuar “Sekret shtetëror”, pa u bazuar te lista e informacioneve të klasifikuara “Sekret shtetëror” të institucionit, me përjashtim të rasteve të përcaktuara në rregullore;

d) mosvendosja e shenjëzimeve në informacionin e klasifikuar “Sekret shtetëror”;

dh) mosklasifikimi i informacionit që lidhet me sigurinë kombëtare.
Neni 19

Dispozita të fundit

1. Ngarkohen ministritë dhe institucionet shtetërore për zbatimin e kësaj rregulloreje.

2. Ngarkohet Drejtoria e Sigurimit të Informacionit të Klasifikuar (DSIK) për kontrollin e zbatimit të kësaj rregulloreje.

3. Ngarkohen institucionet shtetërore për rishikimin e listës së informacioneve të klasifikuara “Sekret shtetëror”, në përputhje me këtë rregullore.

Neni 20

Hyrja në fuqi

Kjo rregullore hyn në fuqi pas botimit në Fletore Zyrtare. 

